SIR শুনানির মাঝেই জরুরি বৈঠক CEO দফতরে! কিন্তু কেন?

ওয়েব ডেস্ক: রাজ্যে এসআইআর-এর (SIR) শুনানি নিয়ে বিতর্ক অশান্তি চলছেই। এর মাঝে ভোটার এই প্রক্রিয়ায় স্বচ্ছতা নিশ্চিত করতে বড় পদক্ষেপ নিতে চলেছে নির্বাচন কমিশন (Election Commission)। এই মর্মে বৃহস্পতিবার একটি জরুরি বৈঠকে বসছে রাজ্যের মুখ্য নির্বাচনী আধিকারিকের দফতর (Chief Electoral Office)। এই বৈঠকে রাজ্যে নিযুক্ত সমস্ত পর্যবেক্ষক এবং বিশেষ পর্যবেক্ষকদের ডাকা হয়েছে বলে খবর।

বর্তমানে এসআইআর প্রক্রিয়ায় নজরদারির দায়িত্বে রাজ্যে মোট ৩৭ জন পর্যবেক্ষক ও বিশেষ পর্যবেক্ষক রয়েছেন। তাঁদের অধীনে ইতিমধ্যেই মাইক্রো অবজারভাররা নিযুক্ত হয়েছেন। শুনানি পর্বে ভোটারদের জমা দেওয়া নথি স্কুটিনি করবেন এই পর্যবেক্ষকরাই। শুধু অফলাইনে জমা দেওয়া নথিই নয়, সার্ভারে আপলোড হওয়া সমস্ত তথ্যও যাচাই করবেন তাঁরা।

আরও পড়ুন: নির্বাচনে বেশি ভাড়া চেয়ে মুখ্য নির্বাচনী আধিকারিককে চিঠি মিনি বাস মালিক সংগঠন

কমিশন সূত্রে খবর, রাজ্যের সিইও দফতর থেকেই এসআইআর প্রক্রিয়ার উপর নজরদারি করবেন পর্যবেক্ষকরা। প্রয়োজনে রাজ্যের বিভিন্ন জায়গায় গিয়ে সরেজমিনে পরিস্থিতি খতিয়ে দেখার নির্দেশও রয়েছে তাঁদের। তাঁদের মূল দায়িত্ব— কোনও যোগ্য ভোটারের নাম যেন ভুলবশত ভোটার তালিকা থেকে বাদ না যায়, তা নিশ্চিত করা। একই সঙ্গে কোনও অবৈধ ভোটারের নাম যাতে তালিকায় থেকে না যায়, সে দিকেও কড়া নজর রাখতে হবে।